b'\n_START_ARTICLE_\nDubravka \xc5\xa0uica\n_START_SECTION_\nZgodnje \xc5\xbeivljenje in \xc5\xbeupanovanje\n_START_PARAGRAPH_\n\xc5\xa0uica se je rodila v Dubrovniku, kjer je obiskovala tudi osnovno in srednjo \xc5\xa1olo. Leta 1981 je na Filozofski fakuleti zagreb\xc5\xa1ke univerze diplomirala iz angle\xc5\xa1\xc4\x8dine in nem\xc5\xa1\xc4\x8dine, ki ju je naslednja leta pou\xc4\x8devala na dubrovni\xc5\xa1kih osnovnih in srednjih \xc5\xa1olah. Leta 1996 je postala ravnateljica Gimnazije Dubrovnik, ki jo je vodila do leta 2001, ko je bila imenovana za \xc5\xbeupanjo mesta Dubrovnik. Mandat je nadaljevala tudi leta 2005, ko je bila razgla\xc5\xa1ena za \xc5\xbeupanjo leta na Hrva\xc5\xa1kem. Naslednje leto je pristala na lestvici na lestivici TOP 10 \xc5\xbeupanov sveta, leta 2009 pa prejela mednarodno priznanje \xc5\xbeupanja leta, ki ga podeljuje Mednarodno zdru\xc5\xbeenje humanistov. Tega leta so na hrva\xc5\xa1kem \xc5\xbeupane prvi\xc4\x8d izbirali neposredno na volitvah. Takrat jo je naprej v prvem, nato pa \xc5\xa1e v drugem krogu porazil Andro Vlahu\xc5\xa1i\xc4\x87. Kljub nagradam je njeno \xc5\xbeupanovanje pretreslo nekaj afer, med njimi je bila medijsko najbolj izpostavljena prenova ob\xc4\x8dinskega strani\xc5\xa1\xc4\x8da v izmeri 16 m\xc2\xb2, za katerega je ob\xc4\x8dina porabila okoli 62.000 \xe2\x82\xac.\n_START_SECTION_\nPolitika\n_START_PARAGRAPH_\nLeta 1990 se je \xc5\xa0uica pridru\xc5\xbeila Hrva\xc5\xa1ki demokratski skupnosti HDZ. Z letom 1998 je prevzela vodenje dubrovni\xc5\xa1kega odbora stranke ter nekaj mandatov delovala tudi kot svetnica Dubrav\xc4\x8dko-neretvanske \xc5\xbeupanije ter mestna svetnica Dubrovnika. Od leta 2001 do 2011 je bila poslanka v Saboru. Leta 2012 je v stranki prevzela podpredsedni\xc5\xa1ko mesto.\n_START_SECTION_\nEvropska poslanka\n_START_PARAGRAPH_\nOb vstopu Hrva\xc5\xa1ke v Evropsko unijo, je bila leta 2013 izvoljena za poslanko v Evropskem parlamentu. Ponovno je bila izvoljena na rednih volitvah leta 2014 in na volitvah 2019. Od prve izvolitve je vodja delegacije HDZ v Evropskem parlamentu. V letih, ko je bila poslanka je delovala v ve\xc4\x8d delovnih skupinah, med letoma 2013 in 2019 je bila podpredsednica odbora EP za odnose z Bosno in Hercegovino ter Kosovom, med letoma 2017 in 2019 pa tudi podpredsednica Odbora za zunanje zadeve EP.\n_START_SECTION_\nEvropska komisarka\n_START_PARAGRAPH_\n10. septembra 2019 je novoizvoljena predsednica Evropske komisije Ursula von der Leyen sporo\xc4\x8dila, da bo v novi postavi Evropske komisije Dubravka \xc5\xa0uica zasedla enega od podpredsedni\xc5\xa1kih mest, kot komisarki pa ji je zaupala \xc5\xa1e resor za demokracijo in demografijo. _NEWLINE_Nekaj dni pred zasli\xc5\xa1anjem so v javnost pri\xc5\xa1li podatki o zasebnem premo\xc5\xbeenju \xc5\xa0uice. Le-tega naj bi bilo za ve\xc4\x8d kot 5 milijonov evrov. Hrva\xc5\xa1ki mediji so poro\xc4\x8dali, da je \xc5\xa1e pred petnajstimi leti \xc5\xa0uica z mo\xc5\xbeem \xc5\xbeivela v manj\xc5\xa1em dubrovni\xc5\xa1kem stanovanju in posedovala avto Renault 9, zato je bilo za\xc4\x8dudenje o porasti premo\xc5\xbeenja v nekaj letih zelo sumljivo. Med njenim prijavljenim premo\xc5\xbeenjem je bilo ve\xc4\x8d nepremi\xc4\x8dnin na Hrva\xc5\xa1kem, med njimi vila v Dubrovniku, hi\xc5\xa1a v Cavtatu ter na Pelje\xc5\xa1cu, stanovanji v Dubrovniku in Zagrebu. Poleg tega naj bi imela v sosednji Bosni in Hercegovini tudi hi\xc5\xa1o, v voznem parku pa tri avtomobile in jahto. Dubravka \xc5\xa0uica se je na o\xc4\x8ditke odzvala le z objavo na Twitterju, ki je prikazovala omenjeno hi\xc5\xa1o v Cavtatu, ki je nedokon\xc4\x8dana. Govorice o petih milijonih premo\xc5\xbeenja je ocenila za la\xc5\xbene novice ter da je premo\xc5\xbeenje, ki ga z mo\xc5\xbeem imata, predvsem od njegovega dela na plovbah._NEWLINE_Zaradi nepojasnjenega premo\xc5\xbeenja je bila v zraku tudi potrditev \xc5\xa0uice za evropsko komisarko pred delovnim odborom Evropskega parlamenta.. Na zasli\xc5\xa1anju, ki je potekalo 4. oktobra 2019, se ni mogla izogniti vpra\xc5\xa1anjem o izvoru premo\xc5\xbeenja. Ponovila je stali\xc5\xa1\xc4\x8de o pla\xc4\x8di njegovega mo\xc5\xbea in neresnicam v medijih. Analitiki so njene odgovore glede resornih vpra\xc5\xa1anj (demokracije in demografije) ozna\xc4\x8dili za nejasne in splo\xc5\xa1ne. Kljub slab\xc5\xa1emu vtisu je dobila potrditev odbora.'